**Susitarimas / Pareiškimas dėl naujų mokslo metų**

Švietimas yra pamatas, ant kurio statome valstybės dabartį, ateitį ir jos gerovę. Netikėtai užklupusi pandemija pastūmėjo iš naujo perskaičiuoti mums įprastas vertes – iš naujo įvertinti mokyklos reikšmę mūsų vaikų ir visų mūsų gyvenime. Sudėtingomis aplinkybėmis supratome, kokia yra tinkamai išugdytų socialinių emocinių kompetencijų svarba, kokie kertiniai yra savarankiškumo, mokėjimo mokytis įgūdžiai, smalsumas ir motyvacija. Neįprasta situacija išgrynino ir mokyklos stiprybes – pedagogų profesionalumą, bendradarbiavimą, gebėjimą nuolat tobulėti ir teikti pagalbą tiems, kam labiausiai jos reikia.

Atsakingai rengiamės naujiems mokslo metams, mokyklų bendruomenės ruošiasi gyviems susitikimams klasėse. Norime, kad buvimo mokykloje, mokymosi ir bendravimo džiaugsmas tęstųsi visus metus. Suprantame, kad tai yra mūsų visų bendras siekis ir atsakomybė.

Todėl **mes, pasirašiusieji šį susitarimą**, sutariame dėl esminių principų, kuriais vadovausimės naujais mokslo metais, palaikydami ir talkindami vieni kitiems. Tik visi kartu **prisiimdami atsakomybę** greitai ir kokybiškai įveiksime ir likviduosime visas nuotolinio ugdymo spragas.

**1. Kartu padarysime viską, kad vaikai būtų ugdomi kontaktiniu būdu**

Kontaktinis ugdymo būdas labiausiai atitinka vaiko interesus ir yra produktyviausias mokytojui, siekiančiam mokinio pažangos. Švietimo, mokslo ir sporto ministerija (toliau – ministerija), savivaldybės, mokyklų bendruomenės, nevyriausybinės organizacijos ir tėvai turi susitelkti ir kartu užtikrinti saugią ugdymosi aplinką. Tai bendra visų atsakomybė. Todėl laikydamiesi visų operacijų vadovo nustatytų saugumo priemonių padarysime viską, kad ugdymosi procesas būtų organizuojamas saugiai. Tai sudarys sąlygas pradinių klasių mokiniams mokytis kontaktiniu būdu, išskyrus kritinius atvejus, kai mokykloje ar jos dalyje nustatomas infekcijų plitimą ribojantis režimas. Vyresnių klasių mokiniams nuotolinis ugdymas taikomas tuomet, kai išnaudotos visos kitos sveikatos apsaugos priemonės arba pavieniai mokiniai, klasė ar mokykla izoliuojasi dėl susirgimų.

Sutariame, kad esant itin sudėtingai pandeminei situacijai Vyriausybė turi imtis atsakingų sprendimų, o mokiniai mokytųsi kontaktiniu būdu tuo atveju, jei klasė būtų imunizuota (bus pakankamai daug persirgusių ir / ar paskiepytų mokinių) arba reguliariai testuojamasi. Kritiniu atveju mokiniams gali tekti mokytis ir nuotoliniu būdu, tačiau toks ribojimas būtų taikomas išnaudojus visų kitų veiklų ribojimo galimybes.

**2. Kiekvienas vaikas mokykloje turi būti pastebėtas**

Mokyklose teikiama emocinė pagalba mokiniams.Ši mokyklos veiklos sritis yra tokia pati reikšminga kaip ugdymas. Mokykloje negali būti vaikų, kurių emocinės būsenos niekas nepastebėtų. Mokytojai, mokyklų administracija rūpestingai priima po ilgai trukusio nuotolinio ugdymo į mokyklas sugrįžtančius vaikus. Vaikai turi jausti, kad mokykloje yra laukiami, jais rūpinamasi. Mokytojai skirs deramą dėmesį mokinių mokymosi spragoms, kilusioms dėl nuotolinio mokymosi, identifikuoti bei kompensuoti, bus supratingi ir kantrūs, stengsis atliepti kiekvieno vaiko individualius poreikius ir suteikti pagalbą, kurios jam reikia.

**3. Mokytojai turi dirbti pagarbą ir tarpusavio pagalbą skatinančioje aplinkoje**

Pedagogai yra svarbiausi visoje mokinių ugdymo grandinėje. Švietimo įstaigų vadovai, profesinės sąjungos, ministerija visus savo sprendimus, rekomendacijas priims vadovaudamiesi siekiu gerinti pedagogų darbo sąlygas, sudaryti palankią atmosferą darbo vietoje. Ypatingas dėmesys bus skiriamas vyresnio amžiaus mokytojams ir pradedantiems specialistams, keliant jų motyvaciją dirbti mokykloje ir ugdyti vaikus. Visi iškilę sunkumai yra laikini, o patirtis ir jaunystė juos sklandžiai ir operatyviai įveiks.

**4. Mokiniai mokyklose turės galimybę savanoriškam sveikatos patikrinimui dėl koronaviruso**

Bendradarbiaujant savivaldybėms ir mokykloms, mokyklose bus sudarytos sąlygos mokiniams savanoriškai atlikti sveikatos patikrinimą (testus) dėl koronaviruso. Skatinsime vaikus tikrintis sveikatą, apie testavimo reikšmę nuolat informuosime jų tėvus. Testavimas yra viena pagrindinių priemonių, kuri pandemijos metu padės išlaikyti mokyklą saugią, o vaikus – klasėse.

**5. Švietimo bendruomenė visokeriopai skatina vakcinaciją**

Vakcinacija yra pagrindinė priemonė, mažinanti koronaviruso plitimą, visuomenės sergamumą, sauganti sveikatos apsaugos sistemą nuo perkrovos, mažinanti mirčių skaičių ir valstybės ekonominius nuostolius. Todėl palaikome ir skatiname pedagogų, kitų švietimo įstaigų darbuotojų, mokinių skiepijimąsi. Džiaugiamės, kad švietimo įstaigos patenka tarp institucijų, kurių darbuotojai skiepijasi ypač aktyviai, tad jos ir toliau turi išlikti sąmoningumo ir pasitikėjimo mokslu pavyzdžiu. Kviečiame pasikliauti mokslu ir mokslininkais.